text: Foreslår høring om paraffin-forurening
  08 oktober 2012 kl. 11.32
  Varde, Fanø, Esbjerg og Ringkøbing-Skjern kommuner har i år brugt fire mio. kr. på at fjerne paraffin på strandene. Kommunerne frygter at problemet vil vokse, hvis der ikke kommer et forbud.
  Miljøminister Ida Auken (SF) vil tage sagen op i international sammenhæng. Det er kommunerne godt tilfredse med. 
  De fire kommuner frygter, at problemet vil tage til, hvis ikke der kommer et forbud mod, at skibe tømmer paraffin ud i havet. 
  De foreslår derfor , at EU tager tager sagen op i en høring.
  
  Vil ikke acceptere
  Staten refunderer kommunernes udgifter. Men forureningen har en pris: 
  - I løbet af sommeren er kommunerne blevet mødt af en uforstående lokalbefolkning og et meget stort antal turister, som ikke vil acceptere, at de skal vade rundt i klæbrige paraffinklumper, når de holder ferie på en dansk kyst, der sælger sig på rent hav og rene badestrande. Det er derfor vigtigt, at vi forener kræfterne om at skabe international forståelse for at stoppe udledningerne, skriver de i et brev til miljøministeren.
  